SKRIFTLIG FORESPØRGSEL E-3122/00

af Ioannis Marínos (PPE-DE) og Antonios Trakatellis (PPE-DE) til Kommissionen

(6. oktober 2000)

Om: Udslip ved Kozloduy og bygning af nye reaktorer i Ukraine

Ifølge et telegram fra det franske nyhedsagentur (6. september 2000) blev der konstateret et radioaktivt udslip fra det bulgarske atomkraftværk i Kozloduy, som forårsagede kontaminering af to arbejdere som følge af stråling. Dette bekræftedes af de bulgarske myndigheder, som, til trods for at de hverken afslørede det nøjagtige tidspunkt for eller omfanget af denne kontaminering af personalet, dog indrømmede, at der var sikkerhedsmangler ved atomkraftværket. Europa-Parlamentet insisterer som bekendt på, at samtlige farlige og forældede atomkraftværker i ansøgerlandene omgående lukkes ned, og Kommissionen har indtil for nylig fulgt en lignende politik. Ifølge den pålidelige britiske avis, The Guardian, ser det ud til, at Kommissionen nu er ved at opgive denne politik. I samme avis nævntes det, at kommissær Chris Patten, som er ansvarlig for EU's eksterne forbindelser, lægger pres på de ukrainske myndigheder for at få dem til at skifte Tjernobyl-reaktoren, som vil blive taget ud af drift i slutningen af året, ud med to nye atomreaktorer, hvilket Ukraine dog selv forlængst er holdt op med at kræve.

1. Hvilke foranstaltninger agter Kommissionen at træffe i tilfælde af udslip fra Kozloduy, som ville være sundhedsskadeligt for de bulgarske borgere samt befolkningen i nabolandene, såsom f.eks. Grækenland?

2. Hvem fører kontrol med gennemførelsen af Sofia-memorandummet (1999) om lukningen af de farlige reaktorer (af typen VVER-440/230 første generation) i Kozloduy, og hvordan vil Kommissionen sikre, at arbejdet med at demontere de farlige reaktorer bliver fuldført samtidig med udbetalingen af Euratom-lånet på 212,5 mio. euro til opgraderingen af reaktorerne 5 og 6 (VVER-1000)?

3. Ved Kommissionen, om Bulgarien har udarbejdet et demonteringsprogram for de farlige reaktorer, sådan som det er forpligtet til i henhold til Sofia-memorandummet (1999)?

4. Hvor store bevillinger er stillet til rådighed under Phare-programmet til støtte for foranstaltninger i forbindelse med nedlukning af reaktorerne 1 og 2, og hvilke foranstaltninger vil der blive truffet over for de bulgarske myndigheder, hvis offentliggørelserne i den bulgarske presse, hvad angår opgraderingen af reaktorerne 3 og 4, viser sig at være korrekte, selvom det er blevet bestemt, at disse to reaktorer skal lukkes ned?

5. Kan Kommissionen oplyse, om den virkelig går ind for, at der skal bygges nye nukleare reaktorer i Ukraine?

Svar afgivet på Kommissionens vegne af Günter Verheugen

(1. december 2000)

Kommissionen er helt enig med Fællesskabet i, at det er vigtigt at sikre et højt nukleart sikkerhedsniveau i de central- og østeuropæiske lande i forbindelse med udvidelsen, hvilket for ganske nylig blev understreget på Det Europæiske Råd i Helsinki. Kommissionens foranstaltninger vedrørende reaktorer, der befinder sig i ansøgerlande, og som ikke til en overkommelig pris kan opgraderes til internationalt accepterede sikkerhedsniveauer, tager sigte på at få dem lukket, så hurtigt det er praktisk muligt, således som det fremgår af Rådets konklusioner fra december 1998. På den baggrund nåede Kommissionen og den bulgarske regering i november 1999 frem til en aftale, ifølge hvilken Bulgarien forpligtede sig til en hurtig definitiv lukning af reaktorerne 1-4 på atomkraftværket i Kozloduy.

Den bulgarske regering har ansvaret for at indfri tilsagnet om lukning ifølge aftalen fra november 1999, men Kommissionen overvåger nøje arbejdet i denne retning og har et frugtbart samarbejde med de bulgarske myndigheder med dette mål for øje, navnlig via den fælles arbejdsgruppe for Kommissionen og Bulgarien, der beskæftiger sig med lukning og demontering af reaktorerne 1-4 på atomkraftværket i Kozloduy. Denne gruppe har holdt møde to gange i løbet af år 2000.

Desuden holder Kommissionen øje med, om Bulgarien opfylder sine forpligtelser til lukningen, dels gennem regelmæssige rapporter, dels i forbindelse med gennemførelsen af prioriteterne i tiltrædelsespartnerskabet. Dette vil også få en fremtrædende plads i Kommissionens henstillinger vedrørende åbning og lukning af energikapitlerne i tiltrædelsesforhandlingerne.

Euratom-lånet til opgradering af Kozloduy-atomkraftværkets reaktorer 5 og 6, hvorom der blev indgået aftale i juni 2000, udbetales under forudsætning af, at tilsagnet om lukning af reaktorerne 1-4 indfries. Det gælder også den finansielle bistand i henhold til aftalen ifølge det særlige PHARE-program, at den ydes på betingelse af, at Bulgarien opfylder sine forpligtelser. Der er allerede taget højde for dette ved tilrettelæggelsen af støtteprogrammet i det årlige budget. Derudover vil Bulgariens overholdelse af forpligtelserne blive genstand for en beretning, der aflægges af Den Europæiske Bank for Økonomisk Genopbygning og Udvikling (BERD) i dennes egenskab af forvalter af den internationale fond for støtte til nedlukning af Kozloduy, hvorigennem størstedelen af Fællesskabets bistand formidles.

Udarbejdelsen af demonteringsplanen for Kozloduys reaktorer 1 og 2 er godt på vej. I denne forbindelse opstillede de bulgarske myndigheder i juli 2000 sammen med Kommissionen en arbejdsplan med de nødvendige etaper og foranstaltninger, herunder også tidsplanen, som skulle føre til den endelige lukning af disse reaktorer før 2003. Lignende aktiviteter for lukning og demontering af reaktorerne 3 og 4 kan først påbegyndes efter 2002, hvor den nøjagtige dato for disse to reaktorers lukning skal fastlægges, som fastsat i aftalen. Det skal understreges, at Kommissionen har forstået det sådan, at disse to reaktorer vil blive lukket senest i 2006.

Ifølge aftalen har Kommissionen forpligtet sig til at yde en flerårig bistandspakke til Bulgariens energisektor. Denne pakke omfatter PHARE-bistand på 200 mio. EUR for perioden 2000-2006, og tildelingen af anden halvdel af dette beløb skal bekræftes i 2002, forudsat at aftalen om definitive lukningsdatoer for reaktorerne 3 og 4 bekræftes. For år 2000 regner Kommissionen med at afsætte 30,2 mio. EUR til dette formål. Heraf skal 5,2 mio. EUR gå til institutionsopbygningsprojekter (hvoraf der allerede er indgået forpligtelser for 3,3 mio. EUR) og 25 mio. EUR til første rate af Fællesskabets bidrag til den internationale fond for støtte til nedlukning af Kozloduy.

Det er nødvendigt fortsat at sørge for tilstrækkelig sikkerhed i resten af den levetid, der er fastsat for Kozloduys reaktorer 3 og 4. Kommissionen har ingen kompetence til at gribe ind i arbejde, som de bulgarske myndigheder måtte udføre på disse reaktorer. Dog kan der ikke komme nogen fællesskabsbistand på tale til projekter, som vil kunne forlænge disse reaktorers drift ud over den aftalte lukning.

Ulykken den 27. august 2000 i reaktor 3 på Kozloduys atomkraftværk blev klassificeret som niveau 1 på Den Internationale Atomenergiorganisations ulykkesskala, dvs. det laveste niveau på denne skala. Ulykker af denne art kan ikke være sundhedsskadelige for befolkningen uden for kraftværket og heller ikke i nabolandene. Derfor fandt Kommissionen det ikke nødvendigt at træffe foranstaltninger som følge af denne

ulykke, bortset fra at bede om oplysninger fra bulgarsk side, hvad den også fik. Imidlertid bemærkede Kommissionen sig ved den lejlighed udtalelserne fra chefen for de bulgarske tilsynsmyndigheder, som gengivet i pressen, om at de bulgarske myndigheder har bemærket en stigende tendens i antallet af sikkerhedsrelaterede ulykker på kraftværket. De bulgarske myndigheder vil fortsat overvåge situationen, da et højt nukleart sikkerhedsniveau i ansøgerlandene er et vigtigt punkt i forbindelse med udvidelsen og en prioritet i tiltrædelsespartnerskabet med Bulgarien.

I december 1995 underskrev den ukrainske regering og de syv mest industrialiserede lande (G7-gruppen) et aftalememorandum (MOU), hvori de forpligtede sig til at fuldføre K2R4. Dette aftalememorandum indeholder flere forpligtelser på begge sider, men den vigtigste er det ukrainske tilsagn om at lukke Chernobyl-atomkraftværket ned senest i 2000. Dette vil blive indfriet af den ukrainske regering, der har besluttet at lukke anlægget ned senest den 15. december 2000.

Aftalememorandummet indeholder også et punkt om et energiinvesteringsprogram, der omfatter udarbejdelse af lånefinansierede projekter ud fra principperne om omkostningsminimerende planlægning, og som vedrører fuldførelsen af K2R4-reaktorerne, modernisering af varme- og vandkraftværker, pumpelagringsprojekter og energieffektivitetsprojekter i overensstemmelse med Ukraines energisektorstrategi.

I tråd med disse forpligtelser bistår Kommissionen de ukrainske sikkerhedsmyndigheder og de ukrainske organisationer af atomkraftanlæg og tekniske planlægningsvirksomheder med at forberede sig til eventuelle lån fra BERD og Euratom med henblik på fuldførelse og opgradering af K2R4-reaktorerne til et internationalt acceptabelt sikkerhedsniveau.

Uden at foregribe udfaldet af de igangværende foranstaltninger, der vil give de forskellige parter mulighed for at træffe en beslutning om de foreslåede lån, vil disse blive underkastet visse betingelser, f.eks. krav om et acceptabelt nukleart sikkerhedsniveau og tilfredsstillende udvikling i reformen af energisektoren.